आलोक मेहता से मेरे संबंध भी बहुत अच्छे थे और लालू का इंटरव्यू करने के पहले उनसे नवभारत टाइम्स के दफ्तर में मेरी मुलाकात भी हुई थी और उन्होंने कहा था कि संडे मेल को पटना में आपके होने से काफी ताकत मिलेगी। नंदन जी से बात होने के बाद बिना देर किए मैंने आलोक मेहता को फोन किया। मैंने उनसे सिर्फ इतना कहा कि अगर आपकी जगह मैं होता, तो अपनी ईमानदार पत्रकारिता के लिए लालू के हमले को सर्टिफिकेट मानता। आलोक जी मेरी बात से असहमत नहीं थे, पर उनकी समस्या दूसरी थी। कहने लगे - यहाँ के माहौल को आप अभी ठीक से नहीं जानते। मुलाकात होगी, तो बताऊँगा। कोई भी बात यहाँ जाति की राजनीति का मुद्दा बन जाती है। मुझे बाद में पता लगा कि नवभारत टाइम्स के पटना दफ्तर में जो सहकर्मी उन्हें पसंद नहीं करते थे, उन्होंने संडे मेल में छपे इंटरव्यू को नोटिस बोर्ड पर चिपका दिया था और उन हिस्सों को रेखांकित कर दिया था, जहाँ लालू ने आलोक मेहता पर हमला किया था।